9/2017. (II. 13.) OBT határozat
az 1/2012. (X. 15.) OBT ajánlás módosításáról
Az Országos Bírói Tanács a bírói álláspályázatok elbírálásának részletes szabályairól és a pályázati rangsor kialakítása során adható pontszámokról szóló a 7/2011. (III. 4.) KIM rendelet értelmezéséről és gyakorlatban történő alkalmazásáról szóló, az 50/2015. (VI. 9.) OBT határozattal módosított 1/2012. (X. 15.) OBT ajánlást (a továbbiakban: Ajánlás) az alábbiak szerint módosítja:
1. § Az Ajánlás 3.5. pontja az alábbiak szerint módosul és a következő 3.6. ponttal egészül ki:
„3.5. Az adott pályázó meghallgatása előtt a BT a meghallgatás eredményeként adható pontszám kivételével az egyéb pontszámokat meghatározza, melyet a meghallgatás előtt vagy azt követően a jelentkezési segédlap felhasználásával a pályázóval közöl, arra a pályázó észrevételt tehet. Megalapozott észrevétel esetén a BT a pontszámot módosítja.
3.6. A pályaalkalmassági vizsgálat eredményén kívül csak a pályázati határidő leteltéig igazolt körülményeket lehet figyelembe venni és pontokban kifejezni. A pályázónak a pályázati határidő leteltéig be kell tölteni a 30. életévét.”
2. § Az Ajánlás 3.9. pontja helyébe az alábbi rendelkezés lép:
„3.9. Ha a pályázó alapos okkal akadályozott a személyes megjelenésben, a személyazonosság megfelelő igazolásával a beazonosítás elvégzése után technikai eszköz (pld.: Skype, telefon) segítségével is meghallgatható.”
3. § Az Ajánlás 7. pontja az alábbiak szerint módosul:
„7. A Rendelet 10. §-ához (szakirányú szakjogászi végzettség és a munkakörhöz kapcsolódó másoddiploma):”
4. § Az Ajánlás 7.1. pontja az alábbiak szerint módosul:
„7.1. Ha a pályázónak kettő vagy több diplomája van
- megszerzésük sorrendiségére tekintet nélkül - a jogszabályban meghatározott mértékű pont jár. További feltételként a civilisztikai vagy a büntető ügyszakhoz kötöttséget kell vizsgálni.
Ilyen jellegű diplomának minősülhet többek között a
- pénzügyi,
- közgazdasági,
- tanári,
- jogi-közgazdasági,
- rendőrtiszti és
- államigazgatási diploma.”
5. § Az Ajánlás 7.2. pontja az alábbiak szerint módosul:
„7.2. Az egyéb másoddiploma esetén esetileg kell vizsgálni az ügyszakhoz kötöttséget.”
6. § Az Ajánlás 7.3. pontja az alábbiak szerint módosul:
„7.3. Valamennyi ügyszakban pontot érő szakirányú szakjogászi képzettségként kell figyelembe venni különösen az
- EU szakjogászi,
- infokommunikációs,
- adatvédelmi és
- környezetvédelmi diplomát.”
7. § Az Ajánlás 7.4. pontja az alábbi mondattal egészül ki:
„A pontok száma kötött, nem arányosítható, nem osztható.”
8. § Az Ajánlás az alábbi 8.2. ponttal egészül ki, míg a jelenlegi 8.2. pont sorszámozása 8.3.-ra változik:
„8.2. A pályázat szerinti álláshely ügyszakának megfelelő jogi szakterületen idegen nyelven tartott konferencián történő részvételt - függetlenül annak helyszínétől - külföldi tanulmányútként kell elbírálni.”
9. § Az Ajánlás 9.1. pontja az alábbiak szerint módosul:
„9.1. Pont csak élő idegen és latin nyelvből tett, államilag elismert közép- vagy felsőfokú nyelvvizsga esetén állapítható meg.”
10. § Az Ajánlás 10.1. pontja az alábbiak szerint módosul:
„10.1. Az igazoltan elfogadott, de a pályázati határidő leteltének napjáig meg nem jelent publikációért nem adható pont a pályázónak.”
11. § Az Ajánlás 10.2. pontja az alábbiak szerint módosul:
„10.2. A szakmai internetes oldalakon megjelenő, ellenőrzött publikáció esetén (az ellenőrzöttség tényét a pályázónak kell igazolnia) a BT arányosított pontot ad. Ugyanígy jár el a helyi érdekeltségű, kisebb orgánumban megjelenő publikáció esetén is. Jogtörténeti munka is szakmai publikációnak minősül.”
12. § Az Ajánlás 11.2. pontja az alábbiak szerint módosul:
„11.2. A bírósági fogalmazói joggyakorlatot vezető (instruktor) bíró tevékenységéért minden esetben - az instruálás időtartama és az instruált személyek számát figyelembe véve arányosított - pont jár, ideértve azt is, ha a pályázó az instruktori tevékenységét a Rendelet hatályba lépése előtt végezte.”
13. § Az Ajánlás az alábbi 11.3. ponttal egészül ki:
„11.3. Az instruktori kinevezés - tényleges tevékenység hiányában - önmagában nem értékelhető.”
14. § Az Ajánlás az alábbi 13.2., 13.3. és 13.4 pontokkal egészül ki:
„13.2. A pontok meghatározásánál a kötelező képzéseken való részvételt is figyelembe kell venni.
13.3. A Magyar Igazságügyi Akadémia képzésein való részvételre adott pontszám meghatározásánál figyelemmel kell lenni a pályázónak a felkészítő modulokon elért eredményeire, valamint arra, hogy hány pályázott állás szerinti ügyszakhoz kötődő képzésen vett részt.
13.4. Csak a képzésen való igazolt részvétel fogadható el - időkorlát nélkül -, a jelentkezés igazolása nem elegendő.
13.5. A Magyar Igazságügyi Akadémián kívüli, országos, regionális és helyi perszimulációban való részvételt a Rendelet 1. melléklet 10. pontja szerint egyéb szakmai többlettevékenységnek kell értékelni.”
15. § Az Ajánlás az alábbi 14.2. ponttal egészül ki:
„14.2. Az OBH Elnöke által meghatározott módón elvégzett jogszabály véleményezési tevékenységet a pályázó közvetlen vezetője igazolhatja.”
Indokolás:
Az Országos Bírói Tanács az elfogadása óta eltelt időre figyelemmel a Bírói Tanácsok segítségével áttekintette az Ajánlást, és a kialakult gyakorlatot is mérlegelve a 7/2011. (III. 4.) KIM rendelet értelmezésének és a gyakorlatban történő alkalmazásának elősegítése érdekében a szükséges módosításokat megtette.